KOMISJONI TEATIS EUROOPA PARLAMENDILE, mis on esitatud Euroopa Liidu toimimise lepingu artikli 294 lõike 6 alusel ning milles käsitletakse nõukogu esimese lugemise seisukohta eesmärgiga võtta vastu Euroopa Parlamendi ja nõukogu otsus Kirgiisi Vabariigile täiendava makromajandusliku finantsabi andmise kohta /* COM/2013/0699 final - 2011/0458 (COD) */





2011/0458 (COD) KOMISJONI TEATIS EUROOPA PARLAMENDILE, mis on esitatud Euroopa Liidu toimimise lepingu artikli 294 lõike 6 alusel ning milles käsitletakse nõukogu esimese lugemise seisukohta eesmärgiga võtta vastu Euroopa Parlamendi ja nõukogu otsus Kirgiisi Vabariigile täiendava makromajandusliku finantsabi andmise kohta 1. Taustteave Euroopa Parlamendile ja nõukogule ettepaneku edastamise kuupäev: (dokument KOM(2011) 925 (lõplik) – 2011/0458 (COD): || 20. detsember 2011 Euroopa Majandus- ja Sotsiaalkomitee arvamuse kuupäev: || Ei kohaldata Euroopa Parlamendi seisukoha kuupäev, esimene lugemine: || 11. detsember 2012 Muudetud ettepaneku edastamise kuupäev: || Ei kohaldata nõukogu seisukoha kuupäev, esimene lugemine: || 23. september 2013 2. Komisjoni ettepaneku eesmärk Ettepanek tehti pärast kõrgetasemelist rahastajate kohtumist 27. juulil 2010, kus rahvusvaheline üldsus avaldas toetust demokraatlikule suunale, mille Kirgiisi Vabariik on võtnud pärast traagilist etniliste rühmade vahelist vägivalda 2010. aasta esimeses pooles. Kavandatava makromajandusliku finantsabi eesmärk on: · aidata kaasa Kirgiisi Vabariigi välisrahastuse olulise puudujäägi vähendamisele; · toetada makromajandusliku ja struktuurireformi kava, milles Kirgiisi valitsus on rahvusvaheliste rahastajatega kokku leppinud; · aidata kaasa riigi majandusliku stabiilsuse säilitamisele kriitilisel ajajärgul, et aidata demokraatiat pooldavatel ametiasutustel vältida etniliste rühmade vahelise vägivalla kordumist. Täpsemalt aitaks abi ka edendada meetmeid riigi rahanduse juhtimise tugevdamiseks (tuginedes ELi valdkondliku eelarvetoetuse abil võetud meetmetele), maksureformi eelarve jätkusuutlikkuse tagamiseks ning pangandussüsteemi tugevdamiseks. 3. Märkused nõukogu seisukoha kohta 3.1. Komisjoni ettepaneku üldine taust esimesel lugemisel Euroopa Komisjon lubas 2010. aasta juulis toimunud rahastajate kõrgetasemelisel kohtumisel Kirgiisi Vabariigile kuni 117,9 miljoni euro suurust abi, sealhulgas kriiside lahendamiseks ette nähtud rahastamisvahendeid (nt stabiliseerimisvahend, humanitaarabi) ja temaatilisi eelarveridu. Kavandatav makromajanduslik finantsabi summas 30 miljonit eurot oli ette nähtud, et toetada eelnevalt nimetatud ELi sekkumisi, vähendades riigi rahalist haavatavust lühikeses ajavahemikus. Ometi ei olnud komisjoni 2011. aasta lõpus esitatud ettepanekut võimalik võtta vastu enam kui pooleteise aasta jooksul, sest kaasseadusandjad vaidlesid komiteemenetluse valiku üle, et võtta vastu vastastikuse mõistmise memorandum, mis sisaldab majandus- ja finantspoliitika meetmeid, mida abisaaja peab rakendama. Nõukogu pooldas (siduvat) kontrollimenetlust, samas kui parlament pooldas (mittesiduvat) nõuandemenetlust. Parlamendi vaateid selgitati tema 11. detsembri 2012. aasta esimese lugemise seisukohas. Vaidlus sai lõpuks lahenduse Euroopa Parlamendi ja nõukogu otsuse (Gruusiale täiendava makromajandusliku finantsabi andmise kohta) ettepanekuga seotud lepitusmenetluse käigus. Otsus võeti vastu 12. augustil 2013. Nõukogu seisukoht seoses täiendava makromajandusliku finantsabi andmisega Kirgiisi Vabariigile võeti vastu 23. septembril 2013 (esimesel lugemisel). Nõukogu muudatused on kooskõlas 26. juunil 2013. aastal peetud kolmepoolse kohtumise tulemusega, mille parlament kinnitas 11. juuli 2013. aasta kirjaga. Selles kirjas osutas parlamendi rahvusvahelise kaubanduse komisjoni eesistuja, et ta soovitab täiskogul teisel lugemisel nõukogu seisukoht muudatusteta vastu võtta. 3.2. Komisjoni märkused Komisjon toetab nõukogu seisukohta esimesel lugemisel ja on muudatustega nõus. Komisjon tervitab asjaolu, et kaasseadusandjad jõudsid pärast pooleteise aasta pikkust viivitust lõpuks vajalikule kokkuleppele kavandatava täiendava makromajandusliku finantsabi andmise osas Kirgiisi Vabariigile. 17. septembril 2013. aastal Brüsselis toimunud Kirgiisi presidendi visiidi käigus rõhutati täiendava makromajandusliku finantsabi andmise tähtsust ja kiireloomulisust. 4. Kokkuvõte Komisjon toetab nõukogu seisukohta esimesel lugemisel ja on oma ettepanekusse tehtud muudatustega nõus. Komisjon teeb täielikku koostööd kaasseadusandjatega, et tagada ettepaneku vastuvõtmine parlamendis varase teise lugemise kokkuleppe teel.